فضيحة ووترجيت Watergate scandal هيا قضية تجسس داخلى فى أمريكا بدأت أحداثها سنة 1972 و انتهت بإستقاله الرئيس ريتشارد نيكسون سنة 1974 بعد ما اتّضح ان الحزب الجمهورى اللى كان بيتبعه بيتجسس على الحزب الديمقراطى عشان يعرف مخططاته و يبعده عن السلطة و ما يفوزش فى الانتخابات. بدأت الفضيحة فى 17 يونيو 1972 لما لاحظ واحد من حراس مبنى ووترجيت ان فيه بلاستر بيغطى أقفال بوابات ف المبنى فشالها و لما رجع لاقى البلاستر مره تانيه على القفال فطلب الشرطة و جت الشرطة و اقتحمت المكان و تم القبض على خمس أشخاص كانو بيزرعو اجهزة تنصت على المكالمات التليفونيه للجنه القوميه اللى بتتبع الحزب الديموقراطى. فى 15 سبتمبر 1972 وجهت هيئه المحلفين تهمة التجسس للخمس أشخاص و تنين تانين متورطين بالقضيه و كشفت التحقيقات عن صلة أشخاص من منظمين الحملة الإنتخابية لريتشارد نيكسون بالقضيه. وصل للصحفيين كارل برنستين و بوب وود فى جريده واشنطن بوست معلومات من شخص مجهول سمى نفسه " ديب ثروت " بتقول ان فيه علاقه بين العمليه وجهات رسمية على مستوى رفيع زى وزاره العدل و مكتب التحقيقات الفيدرالى (FBI) و وكالة المخابرات المركزيه (CIA) و البيت الأبيض.